Jacob Buksti (S), 2002-04-12:
Jeg skal da ikke lægge skjul på, at jeg synes, det er yderst interessant, at Venstres ordfører ikke engang kunne svare på det spørgsmål om, hvorvidt han synes, at ministeren skulle overholde gældende lov.
Det synes jeg var yderst interessant.
Med det her forslag bekræftes det almindelige indtryk, at virkningen af regeringens angreb på råd, nævn og puljer er mere centralisering, mere styring og mindre demokrati.
Den folkelige deltagelse og lægmandselementet i de politiske og administrative beslutningsprocesser svækkes, og embedsapparatet styrkes til fare for demokratiet og borgernes retssikkerhed.
Samtidig lægges der med lovforslagets behandling eller mangel på samme her i Tinget op til lovsjusk af værste skuffe.
Det er naturligvis klart, at der løbende må ske tilpasninger i vurderingsorganisationerne og vurderingsprocesserne, og det er da også allerede sket.
Men lovforslaget hviler på den illusion, at med skattestoppet forsvinder alle problemer, som knytter sig til beskatningsgrundlaget.
Men det gør det jo langtfra.
Det grundliggende har altid været, at man har skelnet mellem ejendomsvurdering og ejendomsbeskatning.
for borgernes retssikkerhed, når det er den samme myndighed, der vurderer ejendommene, som også opkræver skatten på de samme ejendomme. Det danske samfund er jo også et dynamisk samfund, hvor der hver dag bygges om, rives ned, tilbygges, frastykkes, moderniseres, forældes, sker nedbrydning og ødelæggelse af ejendomme.
Der må derfor ske en tilpasning af ejendomsværdien, også i nedadgående retning.
Hvordan skal det kunne foretages af en statslig skatteforvaltning, der i øvrigt er udsat for massive personalereduktioner, og som ikke besidder den fornødne lokale viden om særlige forhold?
Samtidig hviler lovforslaget tilsyneladende på den illusion, at klager over vurderingerne alene knytter sig til skattemæssige forhold, men det er jo langtfra tilfældet.
Lovforslaget ikke bare svækker lægmandselementet, det smadrer det fuldstændig og kaster den uvurderlige ekspertise og viden om lokale forhold helt bort.
Forslaget bygger på én lang nedvurdering af det store arbejde, der er udført af helt almindelige mennesker over det ganske land for en meget billig penge, og fjerner behandlingen fra kommunerne så tæt på borgerne som muligt.
Der er tale om en ændring, der ikke bare centraliserer kompetencen i et ressourcenedskåret statsligt organ, men også smider nøglen væk, så det ikke i fremtiden er muligt at genopbygge det bærende lægsmandselement.
Det er naturligvis særlig barokt, når statsministeren senest har tilkendegivet, at skattestoppet kun skal gælde denne valgperiode ud
Hermed falder hele argumentationen bag forslaget om nedlæggelse af vurderingsorganisationen jo væk.
Det er bemærkelsesværdigt, men unægtelig et klart mønster for den nuværende regering, at det er partiet Venstre, der ellers altid har slået på betydningen af decentralisering og folkelig deltagelse, der fører an i denne statslige centralisering til ubodelig skade for borgernes retssikkerhed i fremtiden.
Det er systemet over hensynet til borgerne.
Forslaget, der indebærer den største ændring af vurderingsområdet i nyere tid, er endelig lovsjusk af værste skuffe, som det er blevet fremhævet.
Hvis det her gennemføres, er det ikke forsvarligt, det er simpelt hen uacceptabelt, og man må alvorligt spørge, om begrebet lovkvalitet virkelig har nogen mening efter dette.
Men det overlader jeg trygt til Folketingets formand at overveje.
Socialdemokratiet deltager gerne i drøftelser om tilpasning af vurderingsorganisationen til den moderne, dynamiske samfundsudvikling, men det har regeringen åbenbart ikke været interesseret i.
Derfor er forslaget da også kortsigtet ideologisk og vil virke mod sin hensigt til skade for enkelte borgere, kommuner og erhvervsliv. Jeg vil derfor foreslå, at ministeren i stedet for at haste dette forslag igennem søger lovhjemmel til at forlænge den nuværende vurderingsorganisation og medlemmerne af vurderingsrådene med 1 år, så der kan blive tid til de nødvendige forhandlinger og gennemgang af høringssvar, så der kan sikres bred tilslutning til en ny vurderingsorganisation, der kan tilgodese borgernes og samfundets behov.
Socialdemokratiet kan, som det vil være fremgået, ikke støtte forslaget.